Die Heidelbergse Kategismus: 11. Wat is geloof en wat moet ons glo?
Antwoord: Nee; maar slegs die wat deur 'n ware geloof in Hom ingelyf word en al sy weldade aanneem.
Die HK begin vandag met 'n groot waarheid wat Paulus ook telkens onderstreep: Die manier waarop God gekies het om ons te red, is deur die geloof. Net hulle wat "al sy weldade aanneem" mag hulleself kinders van God noem, en lewe in die nuwe, herstelde verhouding met God. Enigiemand wat dit hoor, sal dadelik besef dat daar dan sekerlik geen belangriker woord in die kerk se woordeskat as "geloof" kan wees nie (behalwe dalk "genade"!). Dis dan nou die manier waarop God ons red: deur die geloof!
Daarom kan dit sekerlik ook 'n baie belangrike vraag wees om te vra: Maar wat is geloof nou eintlik? Dis 'n sinvolle vraag. Na alles is "geloof" een van daardie woorde wat mense verskillend verstaan. Wat is die ware geloof, waardeur ons gered kan word? vra die HK.
Dis twee goed, kom die antwoord. In die eerste plek betrek dit jou verstand. Daar is goed wat jy moet weet. Geloof hang nie sommer in die lug nie, dit staan vas geanker op die waarhede van die Bybel. Jy kan tog nie glo as jy nie weet wie God is, en dat Hy jou liefhet, en daarom sy Seun as Verlosser na die wêreld gestuur het nie! Daarby moet jy weet hoe jy Hom kan aanneem as Verlosser, en hoe jy daarna uit dankbaarheid gaan lewe. (Onthou jy nog dat die HK ons daar aan die begin geleer het dat daar drie goed is wat ons moet wéét om gered te word: oor Sonde, Verlossing en dankbaarheid). Jy moet dit weet – maar aan die ander kant, beteken die blote feit dat jy dit weet nog nie dat jy verlos is nie. Jy moet ook iets maak met daardie kennis. Jy moet kies om die Here op sy woord te neem en te vertrou. Maar selfs daarin laat God jou nie alleen nie, want dis die Heilige Gees wat hierdie vaste vertroue vir jou moontlik maak deur dit in jou hart te werk. Jou geloof is dus self 'n gawe van God, en geen prestasie waarmee jy jou verlossing by God "koop" nie.
Maar dit het die HK mos al eintlik in die vorige vraag bevestig, as hy sê dat geloof is om "al sy weldade aan te neem". Te ontvang, met ander woorde. Geloof is die oop hande waarmee jy God se geskenk in ontvangs neem. Daarom bevestig die HK weereens dat dit alles louter genade is, waardeur God ons "vergewing van sondes, ewige geregtigheid en saligheid geskenk het".
Nou wat is dit nou eintlik, wat ons glo? is die volgende vraag. Wat is die inhoud van ons geloof? Wel, dis een vraag wat jy darem seker nie gaan sukkel om te antwoord nie – jy sê dit dan amper elke Sondag hardop op!
In eenvoudige Afrikaans: Wat is die ware geloof dan, waardeur ons gered word?
Antwoord: Dis om net vir God te vertrou, en net dit te ontvang wat Hy vir jou gee: die verlossing wat Jesus aan die kruis vir jou ook verdien het. Daar begin alles!